ผู้ถือหุ้น CHO ไฟเขียวเพิ่มวงเงินหุ้นกู้ 2 พันลบ. รองรับแผนขยายธุรกิจ
ผู้ถือหุ้น CHO ไฟเขียวขยายวงเงินหุ้นกู้เพิ่มเป็น 2 พันลบ. จากเดิม 1 พันลบ. เพื่อรองรับแผนขยายธุรกิจ-เพิ่มความสามารถการแข่งขัน ลุ้นคว้างานใหม่กว่า 2 พันลบ.
ผู้ถือหุ้น CHO ไฟเขียวขยายวงเงินหุ้นกู้เพิ่มเป็น 2 พันลบ. จากเดิม 1 พันลบ. เพื่อรองรับแผนขยายธุรกิจ-เพิ่มความสามารถการแข่งขัน ลุ้นคว้างานใหม่กว่า 2 พันลบ.
11 ก.ย. 2562

นายสุรเดช ทวีแสงสกุลไทย กรรมการผู้จัดการใหญ่ และประธานเจ้าหน้าที่บริหาร บริษัท ช ทวี จำกัด (มหาชน) หรือ CHO เปิดเผยว่า  ที่ประชุมวิสามัญผู้ถือหุ้นในวันที่ 11 กันยายน 2562 ที่ผ่านมา ผู้ถือหุ้นมีมติอนุมัติขยายกรอบวงเงินในการออกหุ้นกู้จากเดิม 1,000 ล้านบาท เป็น 2,000 ล้านบาท เพื่อรองรับแผนขยายธุรกิจ เพิ่มขีดความสามารถการแข่งขัน จากโอกาสในการรับงานเพิ่ม อีกทั้งยังทำให้การระดมทุนมีความคล่องตัว สอดคล้องกับภาวะตลาด
โดยในปัจจุบัน CHO มีงานใหม่ที่อยู่ระหว่างรอประมูลค่ากว่า 2,000 ล้านบาท แบ่งเป็น รถลำเลียงอาหารสำหรับเครื่องบิน สายการบินของดูไบ มูลค่าประมาณ 250 ล้านบาท คาดรู้ผลช่วงปลายเดือนกันยายน-ต้นตุลาคม และการประมูลงานเช่ารถโดยสารของบริษัท ขนส่ง จำกัด (บขส.) จำนวน 257 คัน มูลค่าโครงการรวม 1,826 ล้านบาท คาดว่าจะเปิดประมูลในช่วงเดือนตุลาคมนี้ โดย CHO จะเข้าร่วมประมูลกับกิจการร่วมค้า (JV) กับบริษัททั่วไป ซึ่งต้องพิจารณาเรื่องราคาอีกครั้ง
ทั้งนี้มั่นใจว่าฐานรายได้ในกลุ่มบริหารงานโครงการ และบริการซ่อมบำรุงในปีนี้จะเติบโตเพิ่มขึ้นจากปีก่อน  และครึ่งปีหลังคาดว่าจะมีงานในกลุ่มผลิตภัณฑ์ออกแบบพิเศษสินค้ารถลำเลียงอาหารเพื่อส่งออกต่างประเทศเพิ่มขึ้น ประกอบกับมีงานในมือรอรับรู้รายได้ (Backlog) อีกประมาณ 1,828 ล้านบาท โดยทยอยรับรู้ครึ่งปีหลัง 2562 ประมาณ 380 ล้านบาท และอีกประมาณ 1,448 ล้านบาท จะรับรู้หลังปี 2562